དེ་ལྟར་ན།རྭ་སྟག་དབར་དུ་འགལ་ཟླ་བྱུང་བ་དེ་ནི་དབྱིན་ཇི་རེ་ཆར་ཌི་སོན་གྱིས་དབྱིན་གཞུང་གི་ཁེ་ཕན་ཆེད་བོད་མི་ནང་ཁུལ་དུ་མི་བདེན་རྫུན་སྒྲིག་གིས་དབྱེན་དཀྲུག་བྱས་ཏེ་བྱུང་བ་ཞིག་ཡིན་པ་ལས།བོད་མི་རང་གི་ནང་དུ་དོན་དངོས་ཀྱི་སྐྱོན་གནད་དེ་ལྟ་བུ་ཞིག་ཡོད་ནས་བྱུང་བ་ཞིག་མིན་པ་དང་།བོད་ལ་མཚོན་ན་དེ་ནི་དབྱིན་ཇིའི་གཡོ་འོག་ཏུ་ཚུད་པའི་ནང་འཁྲུག་ཅིག་དང་།བོད་མི་རང་གི་ཆིག་སྒྲིལ་དང་ཆབ་སྲིད་ལ་གནོད་ཚབས་ཆེན་པོ་ཐེབས་པའི་གྱོང་གུད་ཅིག་རེད།སྤྱིར་རྭ་སྟག་དབར་གྱི་འགལ་ཟླ་དེའི་ཐོག་མའི་བྱུང་རྐྱེན་གཙོ་བོ་ནི་དེའི་སྔོན་གྱི་གནས་ཚུལ་གཞན་ཞིག་ཡིན་པའི་བཤད་སྲོལ་ཡོད་ཀྱང་འགལ་ཟླའི་དཀའ་རྙོག་འབྱུང་བཞིན་པའི་སྐབས་སུ་དབྱིན་ཇིས་བསླངས་པའི་རྒྱ་ཕྱོགས་ཞེས་པའི་སྐྱོན་འཛུགས་འདི་མ་གཏོགས་གཞན་ནི་ཡོངས་གྲགས་སུ་གླེང་གི་མེད་ཅིང་དེ་དབྱིན་ཇི་དང་འབྲེལ་བའང་མེད་པས་འདིར་དབྱེ་ཞིབ་བྱ་རྒྱུ་མིན།